কবি শেখর দেব এক দশকের বেশি সময় ধরে কবিতা চর্চা করছেন। তাঁর কবিতায় বোধ ও প্রজ্ঞার শাণিত রূপায়ন পাঠককে প্রাণিত করে। মায়া ও বাস্তবতার মধ্যবর্তী স্বর ঋজুভাবে উচ্চারিত হয়েছে কবিতায়। সমাজের অসংগতি ও জীবনের হাসি-কান্না নিয়ে আড়াল ও ইঙ্গিতে বিধৃত কবিতাগুলো গভীর ও আলাদা দৃষ্টি দাবী রাখে। ধীর ও স্থির মনোভাষার সাথে মননের মিথস্ক্রিয়া কবিতাকে করেছে বহুরৈখিক, দিয়েছে নতুন মাত্রা। কবিতাগুলো পাঠকের হৃদয় ছুঁয়ে যায়।এবারের একুশে গ্রন্থমেলায় প্রকাশিত হলো শেখর দেবের কবিতাগ্রন্থ ‘আরাধ্য আকাশবৃত্তি’। প্রকাশ করেছেন দাঁড়িকমা প্রকাশনী। পাওয়া যাবে একুশে গ্রন্থমেলার দাঁড়িকমার স্টল -৬৬৬(ঢাকা) এবং চট্টগ্রাম মুসলিম হল প্রাঙ্গনের বই মেলায় দাঁড়িকমা ও শাঁখ এর স্টলে। কবির প্রকাশিত গ্রন্থ সমূহ হলো ১। প্রত্নচর্চার পাঠশালা(কবিতা, ২০১৪), ২। বাঞ্ছাকল্পতরু(কবিতা, ২০১৬), ৩। কবিতার করিডোর(প্রবন্ধ, ২০১৭), ৪। আরাধ্য আকাশবৃত্তি( কবিতা, ২০১৮)। চলুন এবার প্রকাশিত কবিতাগ্রন্থ থেকে দুটি কবিতা পড়ি- আদিম উত্তাপ দিন শেষে ফ্যাকাসে হয়ে আসে রাখির রঙ হাতে গুজে দেয়া লীলাচঞ্চল স্বপ্নরা উদ্বায়ী স্বভাবে মিশে যায় কালের গহীনে। পাগলের অবাধ্য চুলের জীবন জেনেও কখনো গভীর নিঃশ্বাস পড়েনি পাতানো সংসারে! মৌলজগতে নতুন গ্রহের সন্ধানে যাবো না আর অসম সমান্তরাল মননে নতুন মহাবিশ্বের আঁধারে কেটে যাবে সমস্ত প্রহর আলোর অধিক বেগের প্রণোদনা কখনো থাকে না কারো। ইহজাগতিক ডার্ক ম্যাটারের ভিড়ে ভুলেও পাবে না এই নক্ষত্র খচিত রাত। জ্বালানি রবে যতোকাল সীমাহিন ছায়াপথে দূরে দূরে চিরকাল রাখির গোলের ক্ষয়িষ্ণু মায়াপথে ছড়িয়ে দেবো আদিম উত্তাপ! সব পাখি ঘরে ফিরে না আঁধার রাত্রির পর কে থাকে আলোর অপেক্ষায়? শারদীয় মমতায় অনন্ত উদার মোহনীয় দিন ক্রমশ উঠেছে দুলে। শিশির শুভ্র কায়ায় অবারিত দৌড়ের ভুবনে, কে তোমার রমনীয় রূপের সামনে জলন্ত গোলাপ ছুঁড়ে ছুটে যায়। দূরের বাতাসে আজ, অসমাপ্ত আয়োজন শেষে পাখিরা ফিরে না ঘরে, রয়ে যায় লেনদেন হায়! কাছের মানুষ তবু দূরেই বসতি অবশেষে। সাগর উজানে এলে যে দশা জলের মাঝে হয় এমন লবণ মায়া বুকের ভেতর জমা রয়। শরতে দেবীর মুখ দেখেছি এখনো মনে পড়ে কপোলের তিল আর রাঙা শোভা ঠোঁট মিশে যায়। চোখের অপার মায়া নিমেষে আকুল মনে ধরে হারায় আলোর রূপ, আঁধারে অসীম নিরূপায়। কবি পরিচিতি শেখর দেব জন্ম: ২১ ডিসেম্বর ১৯৮৫ খ্রিঃ শেকড়: শেখেরখীল, বাঁশখালী, চট্টগ্রাম। পিতা: শংকর কান্তি দেব মাতা: নীলমণি দেব পড়াশোনা: চট্টগ্রাম বিশ্ববিদ্যালয় হতে বিশুদ্ধ গণিতে স্নাতকোত্তর +৮৮০১৭১৫-৪৪৩০৬৪ প্রকাশিত গ্রন্থ: প্রত্নচর্চার পাঠশালা (কবিতা, ২০১৪) বাঞ্ছাকল্পতরু (কবিতা, ২০১৬) কবিতার করিডোর (প্রবন্ধ, ২০১৭) আরাধ্য আকাশবৃত্তি (কবিতা, ২০১৮) সম্পাদনা: শাঁখ (ছোট কাগজ)